Billy Graham sterf op 99-jarige ouderdom: Stil broers, hier gaan ŉ groot man heenBilly Graham. Foto: Facebook. William Franklin “Billy” Graham, die mees invloedryke evangelis van ons tyd, het onlangs op die ouderdom van 99 jaar, ná ŉ ryk en vol lewe in diens van Christus, gesterf. Hy was vir meer as 60 jaar aktief in die bediening van die Woord en het meer mense met die Christelike boodskap bereik as enige iemand anders in die 20ste eeu. Hy het opgegroei in ŉ Christelike huis in die platteland van die Amerikaanse Suide en al op die ouderdom van 16 tot bekering gekom en daarna besluit om sy lewe aan die saak van Christus te wy en ŉ voltydse prediker te word. Ná sy teologiese studies is hy op 21 as prediker in die Presbiteriaanse Kerk bevestig, maar het hom later by die Suidelike Baptiste aangesluit. Hy was eers betrokke by die jeugbediening en het daarna prominent geword deur sy kragtige preke in ŉ groot tent waarmee daar na verskeie dele van die VSA uitgereik is. Sy meelewende en dramatiese manier van preek, en sy kragtige stem het groot impak gemaak. Ná elke preek was daar ŉ geleentheid vir bekering, en na skatting het hy 3,2 miljoen mense direk tot bekering gelei tydens sy byeenkomste. In 1952 was sy eerste uitreik na die buiteland, na Groot-Brittanje, destyds alreeds ŉ ontkerstende en siniese samelewing ná die ontwrigtings van die Tweede Wêreldoorlog. Dr. Graham kon ten spyte van skeptisisme en weerstand ook dáár groot getalle met sy styl van prediking en aanvoelbare entoesiasme en empatie meesleur en ook kritici oortuig. Sy boodskap was nie gebou op haat en verwyt nie, maar op Christus se boodskap van liefde. Hy het egter ook nooit doekies omgedraai of enige twyfel daaraan gelaat nie dat jy sonder bekering verlore is, en dat jou lewe die vrugte van bekering moet wys. Daarna het sy evangelisasie-uitreike of kruistogte hom na groot dele van die wêreld gelei. By name in Suid-Korea was sy impak so groot dat dit in ŉ land met ŉ groot Christelike bevolking verander het. Ook in Afrika was hy veral in die 1960’s besonder aktief. Omdat hy al vroeg in sy byeenkomste in die suide die rasse-segregasie verwerp het (sonder om dit tot ŉ politieke vraagstuk te verhef en godsdiens en politieke aktivisme te meng) het hy ook wêreldwyd geloofwaardigheid gehad. Persoonlik was sy lewe en sy preke in lyn met mekaar. In kontras met talle hedendaagse predikers wat preek om vir hulle volgelinge bymekaar te maak en om belangrik te voel, of wat die Bybelse wette buig as dit hulle pas en saam met die stroom gaan om “relevant” te bly, was die boodskap van Billy Graham van sy jeug tot en met sy dood dieselfde. In sy lang jare as evangelis was daar geen skandaal wat Graham in oneer gebring of sy werk beskadig het nie. Hy was byvoorbeeld ŉ geheelonthouer en was altyd getrou aan dieselfde vrou, iets wat by bekende persoonlikhede vandag amper ondenkbaar is. Ten spyte van sy groot bekendheid en massa-aanhang het hy nie hoogmoedig geraak en sy eie persoonlike agenda gevolg nie. By Graham het die boodskap van sondeval, bekering en verlossing sentraal gestaan. Hy het ook nie ŉ spesifieke kerk se boodskap verkondig nie en mense wat hulle bekeer het, aangemoedig om dit binne hulle kerk uit te leef. Sy preke het gewoonlik direkte politieke verwysings en eise vermy en die Christelike boodskap het voorop gestaan. Kommunisme was egter die een ideologie wat dr. Graham duidelik verwerp het en dit was besonder bevredigend vir hom om te sien hoe daar ná 1990 feitlik orals kommunistiese regimes tot ŉ val gekom het en die Christendom sterk uitgebrei het in dié lande, ook danksy sy betrokkenheid. Dit was een van sy begeertes om ook in China te preek, waar die Christendom ten spyte van die kommunistiese onderdrukking geweldig groei, maar dit was hom nie meer vergun nie. Hy het na beraming persoonlik vir 215 miljoen mense in feitlik alle lande op aarde (selfs een keer in Noord-Korea onder streng bewaking) gepreek. Voeg daarby talle boeke, traktate, televisie- en radiopreke wat sy invloed enorm gemaak het. Billy Graham was ook invloedryk in die politiek deurdat hy ŉ lang ry presidente as geestelike raadgewer gedien het en ook met van hulle bevriend was, sonder om onkrities te wees oor hulle gebreke. George Bush Jnr. het deur Graham tot bekering gekom. Hy moes egter erken dat ook openlik Christelike politici, soos Richard Nixon wat Graham gesteun het, lieg en mense teleurstel. Dr. Graham het later sy afstand gehandhaaf en was nooit direk in die politiek betrokke nie omdat dit sy boodskap sou afwater. Billy Graham het in 2005 uitgetree en sy oudste seun Franklin (Billy Graham en sy vrou Ruth het 5 kinders gehad wat almal wedergebore en aktiewe Christene is) volg in sy pa se voetspore en lei die Billy Graham Evangelist Association en sit die evangelisasiewerk voort.